તરણેતરના મેળામાં મહિલાઓ અને બેન-દિકરીઓની સુરક્ષા માટે પોલીસ તૈનાત કરવામાં આવે છે. પરંતુ મેળાનો બંદોબસ્ત પૂર્ણ કરી પરત ફરતા પોલીસ અધિકારી જ દારૂના નશામાં ચકચૂર બની યુવતી સાથે ગેરવર્તન કર્યુ હોવાની ઘટના બનતા ઘેરા પ્રત્યાઘાતો પડયા છે. બનાવ અંગે મળતી માહિતી મુજબ અમદાવાદ સીવીલ ડિફેન્સ પીઆઇ કનૈયાલાલ અમૃતલાલ ડામોરને તરણેતર બંદોબસ્તમાં ફરજ સોંપાઇ હતી. પરંતુ પીઆઇ મહાશય બંદોબસ્ત પૂર્ણ કરી દારૂ પી ટલ્લી થઇ ગયા બાદ પોલીસની સરકારી ગાડીને ચોટીલા જવા માટે નીકળ્યા હતા. જયાં રસ્તામાં પોતાની ટીમ સાથે મેળામાં આવેલી યુવતીની કારે પીધેલા પીઆઇની કારની ઓવરટેક કરતા પીઆઈએ પિત્તો ગૂમાવ્યો હતો. અને પોતાની ગાડી ઓવરટેક કરાવ્યા બાદ યુવતી સાથે ગેરવર્તન કરી કાર મારી મૂકી હતી. પરંતુ ચાલાક યુવતીએ હિંમત કરી પીઆઈની ગાડીનો પીછો કરી કંટ્રોલને જાણ કરી હતી. દરમિયાન આણંદપુર રોડ પર પોલીસની ગાડીને આંતરીને પીઆઈની બરાબર કાર લેતા દારૂના નશામાં ફુલ થયેલા અધિકારીના મોતીયા મરી ગયા હતા. અને ડાહી ડાહી વાતુ કરવા લાગ્યો હતો. તે દરમિયાન સ્થાનિક પોલીસ આવી જતા નશામાં બકવાસ કરતા પીઆઈ ડામોરને ચોટીલા પોલીસ મથકે લઇ જવામાં આવ્યો હતો. ખાખીની શરમ રાખવા સ્થાનિક પોલીસે પ્રથમ તો મામલો થાળે પાડવાના પ્રયાસો કર્યા હતા. પરંતુ મામલો છેક ગૃહમાં પહોંચતા ત્યાંથી કડક કાર્યવાહી કરવાના આદેશો છૂટ્યા હતા. પરિણામે ચોટીલા પોલીસે પોતાની નીચે રેલો ન આવે તે માટે પીએસઆઇ જે.જે.ચૌહાણને ફરિયાદી બનાવીને પીઆઇ કનૈયાલાલ અમૃતલાલ ડામોર વિરૂધ્ધ દારૂ પીવાનો ગુનો દાખલ કર્યો હતો. બંદોબસ્તમાં આવેલા પોલીસનાં આવા કરતુતથી પોલીસની છબી દાગદાર બની છે. ગેરવર્તનનો ભોગ બનનાર યુવતી પોંચેલ હતી. જો સામાન્ય ઘરની કોઇ સ્ત્રી હોય તો દારૂડીયા પોલીસ અધિકારીને કાળો કામો કરતા વાર ન લાગે તે મુદ્દે રોષ જોવા મળી રહ્યો છે.